練裙带中詩  其二
作者：韓希孟
朝代：宋

paragraphs: 宋未有天下，堅正臣禮秉。
開國百戰功，每陣惟雄整。
及侍周幼主，臣心常烱烱。
帝曰卿北伐，山戎今有警。
死狗莫擊尾，此行當繫頸。
即日辭陛下，盡敵心欲逞。
陳橋忽兵變，不得守箕潁。
禪讓法堯舜，民物普安靜。
有國三百年，仁義道馳騁。
未改祖宗法，天胡肆大眚。
細思天地理，中有幸不幸。
天果喪中原，大似裂冠衽。
君誠不獨活，臣實無魏丙。
失人焉得人，垂戒嘗耿耿。
江南無謝安，塞北有王猛。
所以戎馬來，飛渡巴陵境。
大江限南北，今此一舴艋。
本期固封疆，誰謂如畫餠。
烈火燎昆岡，不辨金玉礦。
妾本良家子，性僻守孤梗。
嫁與尚書兒，銜署紫蘭省。
直以才德合，不棄宿瘤癭。
初結合歡带，誓比日月昺。
鴛鴦會雙飛，比目願長並。
豈期金石堅，化作桑榆景。
旄頭勢正然，蚩尤氣先屏。
不意風馬牛，復及此燕郢。
一方遭劫虜，六族死俄頃。
退鷁落迅風，孤鸞弔空影。
簪堅折白玉，瓶沉斷青綆。
一死空冥府，憂心長炳炳。
意堅志不移，改邑不改井。
我本瑚璉器，安肯作溺皿。
志節匪轉石，氣噎如吞鯁。
不作爝火燃，願爲死灰冷。
貪生念麴蛾，乞憐羞虎穽。
借此清江水，葬我全首領。
皇天如有知，定作血面請。
願魂化精衛，填海使成嶺。